題袁才舉明景軒詩
作者：項安世
朝代：宋

paragraphs: 孤竹兩高人，不止一清字。
平生不念惡，和氣滿天地。
後來展禽氏，但以和得聲。
至其不易介，耿耿秋旻清。
達人蓋存我，不與外物較。
冥觀瑩方寸，隨俗等喧閙。
由其有內外，所以立二名。
要知出處間，何往非通明。
入與神明居，如月出秋水。
出與塵坌交，如蓮在泥滓。
蓮雖不拒泥，終不與泥同。
月豈必在水，亦在潢汙中。
由然與之俱，餔糟汩其泥。
退而省其私，炯若清廟圭。
昔者吾先師，不拒中牟費。
所貴不磷緇，不貴作同異。
當時解此轉，惟有顓孫生。
於人無不容，自有嘉與矜。
嗟哉道不明，智過愚不及。
清爲水底魂，濁爲瓜上集。
鄉愿乘間起，遂處二者間。
不夷亦不惠，以此容其姦。
吾道大明鏡，皎皎當空垂。
物來無揀擇，隨爾多妍媸。
終然不失我，光景湛如一。
不落內外塵，亦不中間立。
我學不至此，頗識此中情。
意語不成詩，往作軒中銘。